栽田行
作者：趙蕃
朝代：宋

paragraphs: 早田栽已成，晚田耕未遍。
風吹苗已長，汝事不可緩。
邇來雨況足，高下通溉灌。
雖云手足瘽，孰愈溝壑患。
自茲日不百，早稻期入爨。
晚禾雖云晚，霜肅但秋半。
我昔山中居，升沒每關歎。
及今食官倉，謂得度昏旦。
那知不足飽，過午或空案。
尚言工吟哦，猶說鄙計算。
那知汝田翁，栽種日月斷。
但懼政或疵，因之罹水旱。